ISTUNGI PROTOKOLL

Martna 19. juuni 2025 nr 6

Istungi algus kell 15.00

Istungi lõpp kell 20.13

Istungi juhataja volikogu esimees Mikk Lõhmus

Protokollija Triin Ardam

Istungist võtsid osa vallavolikogu liikmed:Jaanus Ratas, Hardi Rehkalt, Ülle Heinleht, Ago Kirsipuu, Argo Kliss, Erlend Kotkas, Sven Köster, Tenno Laanemets, Lea Lai, Lauri Lilleoks, Elle Ljubomirov, Janek Loorens, Gertu Lorents, Kadri Lukk, Ahto Lääts, Jaanus Mägi, Aivar Oruste, Einar Pärnpuu, Kaido Rehkalt, Neeme Suur, Eve Tamm-Hinno, Oliver Tammemägi.

Puudusid: Kadi Paaliste, Risto Roomet

Istungil viibisid: vallavanem Janno Randmaa, pearaamatupidaja Enely Tamm, vallasekretär Kristi Sadulsepp, ehitus- ja planeerimisosakonna juhataja Heikki Salm, haridusosakonna juhataja Solveig Edasi, sotsiaalhoolekande osakonna juhataja Tuuli Varik, majandus- ja arendusosakonnajuhataja Olev Peetris, finantsjuht Merilin Saska, abivallavanemad Aivo Hirmo ja Katrin Viks, majanduse ja riigihangete spetsialist Riho Tipp ning haldur Marek Topper.

Esimees Mikk Lõhmus juhatas koosoleku sisse ja andis sõna Martna kooli direktor Kädly Künnapile. Direktor tervitas volikogu ja tänas, et istung peetakse Martna koolis ning avaldas lootust, et tänasel istungil antakse võimalus Martna kooli renoveerimiseks.

Esimees teavitas volikogu liikmeid, et istungit salvestatakse ja tehakse otseülekanne, mida saab järele vaadata. Seejärel pani esimees päevakorra hääletusele. Toimus hääletamine – poolt 22, vastu 0, erapooletuid 0.

Kinnitati järgmine **p ä e v a k o r d:**

1. Lääne-Nigula valla 2024. aasta konsolideeritud majandusaasta aruande kinnitamine;
2. Lääne-Nigula Vallavolikogu revisjonikomisjoni kontrolli tulemuste kinnitamine;
3. Toome katastriüksusel asuvate ehitiste tunnistamine peremehetuks ning maa munitsipaalomandisse taotlemine;
4. Kaitsetööstuspargi riigi eriplaneeringu asukoha eelvaliku otsuse eelnõu ja keskkonnamõju strateegilise hindamise esimese etapi aruande kohta arvamuse andmine;
5. Kullamaa-Risti Keskkooli põhimäärus;
6. Lääne-Nigula Vallavolikogu määrus 15.10.2018 nr 45 „Sotsiaalteenuste osutamise tingimused ja kord“ muutmine;
7. Lääne-Nigula Vallavolikogu määrus 17.02.2022 nr 4 „Sotsiaaltoetuste määramise ja maksmise kord“ muutmine;
8. Lääne-Nigula valla teehoiu eeskiri;
9. Taebla Loomemaja ventilatsiooni ehitamiseks omaosaluse tagamine;
10. Lääne-Nigula Vallavolikogu 18.04.2024 määruse nr 8 “Lääne-Nigula valla eelarve koostamise, täitmise ja finantsjuhtimise kord” muutmine;
11. Reservfondist raha eraldamine;
12. Vallavara võõrandamine enampakkumisel (4 otsust- katastriüksused Oru osavallas);
13. Palgalistele valitsuse liikmetele hüvitiste maksmine;
14. Volikogu liikmete arvu määramine, valimisringkonna moodustamine ning mandaatide arvu määramine;
15. Lääne-Nigula valla valimiskomisjoni moodustamine;
16. Täiendava omafinantseeringu tagamine, investeeringute eelarve suurendamine ja nõusoleku andmine laenu võtmiseks. (Martna kool ja Linnamäe lasteaed);
17. Hariduskomisjoni esimehe ja aseesimehe valimine ning komisjoni koosseisu kinnitamine;
18. Vallavanema info;
19. Istungil algatatud küsimused, info.

/…/

Päevakorrapunkt nr 4

**Kaitsetööstuspargi riigi eriplaneeringu asukoha eelvaliku otsuse eelnõu ja keskkonnamõju strateegilise hindamise esimese etapi aruande kohta arvamuse andmine**

*Ettekandja vallavanem Janno Randmaa, kaasettekandjad ehitus- ja planeerimisosakonna juhataja Heikki Salm ja majandus- ja planeerimiskomisjoni esimees Elle Ljubomirov*

*Janno Randmaa:* See on arvamuse andmise projekt, mis puudutab kaitsetööstuspargi riigi eriplaneeringut. Vabariigi Valitsus algatas 15.02.2024 korraldusega nr 40 kaitsetööstuspargi REP-i ja KSH. REP-i eesmärk on planeerida kaitsetööstuspark laskemoona, lahingumoona, lõhkematerjali ja lõhkeaine tootmiseks ning selle toimimiseks vajalik taristu. Alasid oli mitmeid: Pärnus, Põhja-Kiviõlis, Aidus aga ka Piirsalus. Tuli leida ala, mis on vähemalt 100 hektarit. Piirsalu ala ei ole oma suuruselt vajalikus mõõdus. Praeguse seisuga on see 68 hektarit, ehitusala on ca 58 hektarit. Juuli alguseni on avalikul väljapanekul planeeringute materjalid, sinna juurde on lisatud planeeringu vastuvõtmise eelnõu, millega on kavandatud vastu võtta Pärnu ja Põhja-Kiviõli ala. Piirsalu alal ei ole muid takistusi kui ala suurus. Leian, et mõistlik on teha planeeringu protsessis ettepanek, et Piirsalu ala tunnistataks kaitsetööstusele sobivaks alaks, küll vähendatud mahus. Ning töötataks välja projekteerimistingimuste aluseks olevad tingimused, mis võimaldaks omavalitsusel leida võimalikke tööstureid või arendushuvilisi. Huvi selle vastu on olemas. Selle ala kasuks räägib suurte asulate (Keila, Haapsalu, Tallinn) lähedus. Arendushuviliste seas oli oluline Paldiski sadama lähedus.

Vallavalitsusel on ettepanek täiendada Vabariigi Valitsuse korralduse Kaitsetööstuspargi riigi eriplaneeringu asukoha eelvaliku ja keskkonnamõju strateegilise hindamise esimese etapi aruande vastuvõtmine eelvalikualade Pärnu 1 ja Põhja-Kiviõli osas“ eelnõud järgnevalt:

1. Lisada eelnõu pealkirja ja edaspidi eelnõu samatähenduslikesse lausetesse:

„Kaitsetööstuspargi riigi eriplaneeringu asukoha eelvaliku ja keskkonnamõju strateegilise hindamise esimese etapi aruande vastuvõtmine eelvalikualade Pärnu 1, Põhja-Kiviõli ja Piirsalu osas.“

2. Lisada peatükki V OTSUS punktina 3 järgnev sõnastus:

„3.Tunnistada kaitsetööstuspargi rajamiseks väiksemas mahus sobivaks Piirsalu ala, vastavalt käesoleva otsuse Lisa 3 näidatud skeemile.

Töötada välja Piirsalu ala suurust arvestavad projekteerimistingimuste andmise aluseks olevad tingimused.“

Risti Osavallakogu on olnud valdavalt positiivselt meelestatud. Ristilt on tulnud ettepanek pöörata täiendavat tähelepanu liiklusohutusele Piirsalu külas. Liikluskoormuse suurenedes oleks soov lisada kergliiklustee ja baasitee mustkatte alla. Palun toetada eelnõu esitamist arvamusena planeeringuprotsessis.

*Elle Ljubomirov*: Komisjon kuulas ettekande ära ja toimus elav arutelu ning seejärel toetas ühehäälselt seisukohta, et riik võiks jätkata eriplaneeringut Piirsalu ala osas. Täiendada eriplaneeringut vastavate punktidega.

**Küsimused**

*Ago Kirsipuu*: Kui palju on sinna arvestatud tööjõudu?

*Janno Randmaa*: Ühe ettevõtte juurde on planeeritud ca 50 inimest ja töömahu suurenedes see arv kasvab. Vallavalitsuse nägemuses võiks sellel alal toimetada kolm ettevõtjat. Eeldatakse väiksemal hulgal inseneriharidusega inimesi, samas tootmisprotsess ei ole keerukas. Võimalik kohapealne väljaõpe kohalikele inimestele, kes soovivad tööd leida.

*Elle Ljubomirov*: Potentsiaalsele investorile meeldis, et Keila ja Tallinn ei ole kaugel.

*Neeme Suur*: Kus ja kuidas saab kajastatud väljaspool Osavallakogu protokolli Osavallakogu arvamus? Lea Lai, kas sa soovid kommenteerida Osavallakogu arvamust?

*Lea Lai*: Turvalisuse olukord Risti-Kuijõe maanteel on kriitiline. Tee kummis, hästi kitsas, mustkate on väga hüplik. Vald peaks seisma selle eest, et see tee saaks rekonstrueeritud. See on väga oluline.

*Elle Ljubomirov*: Me esitame valla poolt ettepaneku, et Piirsalu ala ei jääks välja. Eriplaneeringu järgmiste etappidega saab asju täpsustada.

*Lea Lai*: Osavallakogu arvamus võiks olla eriplaneeringus sees.

*Mikk Lõhmus*: Vallavalitsus vaatab üle ja sõnastab.

*Janno Randmaa*: Me vaatame sõnastuse üle ja teeme selle põhjal kokkuvõtte.

**Sõnavõtusoove ei ole**

Mikk Lõhmus küsis, kas soovitakse seisukohaprojekti hääletada. Hääletust ei soovitud.

**O t s u s t a t i**: võtta vastu protokolliline otsus koos Risti Osavallakogu seisukohaga „Kaitsetööstuspargi riigi eriplaneeringu asukoha eelvaliku otsuse eelnõu ja keskkonnamõju strateegilise hindamise esimese etapi aruande kohta arvamuse andmine“.

*/…/*

*/allkirjastatud digitaalselt/*

Mikk Lõhmus

vallavolikogu esimees

Väljavõte õige

Kairi Tammemägi

personalijuht

27.06.2025